Det kan være fristende at dele billeder fra poolen på Mallorca eller vandreturen i de norske fjelde med vennerne på Facebook, men det er bedst at vente med at gøre det, indtil du igen sidder hjemme i dagligstuen. Hvis du fortæller på sociale medier som Facebook eller Twitter, at du ikke er hjemme, så sender du nemlig en invitation til ubudne gæster. Derfor opfordrer Nordjyllands Politi til, at man venter med at vise feriebillederne frem. Det er muligt at ændre indstillinger på Facebook, så kun dine nærmeste venner ser dine opslag, men på eksempelvis Twitter og Instagram kan personer, du ikke kender, hurtigt finde ud af, at du ikke er hjemme, hvis du liveopdaterer fra ferierejsen.
Det er en god idé at vente med at fortælle om ferierejsen på Facebook, før du er hjemme igen, hvis du vil undgå ubudne gæster.